דף למנחה – שני חברים יצאו לדרך – דף מס' 2
נכתב על ידי אריה (בודה) בודנהיימר וחן טננבאום-דומנוביץ
מפגש מחודש עם אילפא, המלמד על המחיר הטמון בכל בחירה ועל ההפסד במה שלא נבחר, על הליכה מחוץ לתלם ועל הרצון להשמיע קול גם מן השוליים. הלימוד כולל סיפור תלמודי ושיר של רוברט פרוסט
מהלך הפעילות
א.	פתיחה במליאה
הדף נלמד כהמשך לדף הראשון בסדרה. אם עבר זמן רב, כדאי להזכיר ללומדים מה קרה בתחילת הסיפור התלמודי (ראו בדף מס' 1).
לפני החלוקה לקבוצות לימוד, יש להזכיר ללומדים כי שני חלקי הסיפור התרחשו במרחק זמן גדול זה מזה, שעל מה שקרה בו איננו יודעים. נבקש מהם לחשוב בזמן הלימוד מה קרה בינתיים ומדוע המספר התלמודי לא פירט זאת.
ב.	לימוד בחברותא
כל קבוצה מקבלת דף לימוד וקוראת את המדרש (ותרגומו) בסיוע השאלות הנלוות.

ג.	נקודות לדיון במליאה
-	מה קרה בשנים שעברו בין שני חלקי הסיפור? מדוע המדרש לא מספר מה קרה?
-	כיצד ניתן להבין את התגובה של אילפא לדברי אנשי המקום?
דרך אחת היא להבין את דבריהם כניסיון לגרום לו צער ותחושת החמצה - אילו היה בוחר בדרכו של ר' יוחנן היה הוא מולך היום. אך אילפא בתגובה תולה עצמו על התורן כדי להוכיח שלא החמיץ דבר: כל משנה ממשנת ר' חייא ור' אושעיא שיביאו בפניו, הוא יביא לה מקבילה ממשנתנו.
דרך אחרת להבין את תלייתו על התורן, כמבטאת את המיקום הייחודי שלו - בין שמים לארץ, בין חוק לחוסר חוק. הוא מבקש שיביאו אליו הלכות מן הברייתות, שהן משניות מחוץ לסדר, ובכך מבטא את המסר שגם מה שלא קיים בזרם המרכזי, יש לו מקום.
אילפא הוא סוחר, אך גם הוא המשיך ללמוד. כסוחר המפיץ סחורות בעולם, הוא הפיץ גם את תורתו, אך שלא כמו ר' יוחנן, תורתו לא קיבלה את ההכרה הממסדית. באתגר שהוא הציב לעצמו הוא רוצה להראות שהוא אינו פחוּת מר' יוחנן, גם הוא היה יכול למלוך, אך הוא בחר לעצמו דרך אחרת.
האם יש ערך לידע שאינו מקבל הכרה ואינו כלול בזרם המרכזי?
-	ההלכה שנשאלת במדרש עוסקת בכסף. כסוחר, אילפא אמור להיות מצוי בהלכות ממון, אולי אפילו יותר ממי שישב כל השנים בבית המדרש.   

ג. עיון חותם
השיר של פרוסט מציג בחירה בין שני נתיבי חיים, בידיעה ברורה וקשה שבחירה באחד גוזרת ויתור לנצח על האחר.
-	האם לדעתכם אילפא מצטער על הדרך שלא בחר? 
-	האם גם אתם עשיתם בחייכם בחירות מסוג זה? האם אתם חשים החמצה?